Source: https://dosjemilkonovic.si/post/316218/iv-ocena-dokazov-in-razlogi-o-odlocilnih-dejstvih-3863
Timestamp: 2020-07-10 22:16:51+00:00

Document:
IV. Ocena dokazov in razlogi o odločilnih dejstvih - 38/63
IV. B IZVEDENSKA IN STROKOVNA MNENJA; Izvedensko mnenje balistične stroke – izvedenec Sablič; Točki 124 in 125
Četrtek, 31. avgust 2017 ob 09:43
IZVEDENSKO MNENJE BALISTIČNE STROKE - IZVEDENEC SABLIČ
124. Iz izvedenskega mnenja sodnega izvedenca balistične stroke Franca Sabliča z dne 13.4.2015 izhaja, da je pištola FEG, AP66 polavtomatska pištola madžarskega proizvajalca FEG, Mod. AP66, kalibra 7,65 mm. Pištola je kopija polavtomatske pištole nemškega proizvajalca Walther, Mod. PP. Gre za pištolo z dolžino cevi 100 mm, celotne dolžine 171 mm. V snemljiv nabojnik gre 7 kosov nabojev cal. 7,65 mm. Pred streljanjem je potrebno v nabojnik vstaviti naboje, nabojnik potisniti v ročaj pištole ter pištolo „repetirati“ - ročno povleči zaklep v zadnji položaj in ga spustiti. Pri tem zaklep potisne v cev naboj iz nabojnika in napne udarno kladivce. Pri deblokirani varovalki je nato potrebno za posamičen strel samo pritisniti na sprožilec. Po strelu pride do avtomatskega repetiranja. Pri tej pištoli pride do izmeta tulca na desno od smeri streljanja. Naboje kalibra 7,65 mm uvrščamo v šibkejše pištolsko strelivo. Sodišče izvedencu Sabliču v tem delu, ko opisuje karakteristike pištole FEG, AP66 glede na njegove dolgoletne izkušnje s področja balistike v celoti sledi. Glede pištole je izvedenec Sablič na glavni obravnavi dne 2.12.2015 tudi pojasnil, da je glede na osnovno balistično preiskavo, ki jo je opravil NFL, bila najverjetneje uporabljena pištola madžarskega proizvajalca FEG model AP66, kalibra 7,65. Gre za tip pištole Walther PP. Polavtomatska pištola deluje tako, da gre v nek okvir za nabojnike poljubno število nabojev (7, 8, novejše 15) in je potrebno tako pištolo nato repetirati. Za vsak strel je potreben posamičen pritisk na sprožilec. Dober strelec lahko iz polavtomatskega orožja izstreli tri do štiri strele na sekundo, se pravi trikrat na hitrico premakne prst in sproži trikrat do štirikrat. To so meritve, ki so jih delali in tudi iz literature je znano, da je možno zelo hitro polavtomatsko streljati iz tega orožja. Pri avtomatski pištoli pa je dovolj en pritisk na sprožilec in orožje rafalno izstreli vse izstrelke iz orožja. Pri pištoli Walther PP gre za šibkejši kaliber 7,65 in zato pri strelu s tako pištolo ni nekega velikega odsuna. Pri vsakem strelu pride do odsuna orožja, do dviga cevi orožja, vendar je to popolnoma običajno in strelec to ve in obvlada zadevo. Pok pri tem tipu orožja je močan, lahko ga primešamo s pokom petarde (kot je povedal tiste zelene, ki so se včasih metale povsod). Pok je rezek, enkraten in se sliši, vse pa je odvisno od hrupa v okolju, kjer je bilo streljano, ali v zaprtem prostoru, zunanjem, smeri vetra, itd. Izvedenec je še pojasnil, da ni nič nenavadnega, da ljudje, ki so se nahajali pred vhodom v restavracijo in ljudje, ki so sedeli v restavraciji ob oknu obrnjenem na parkirišče, niso slišali poka pištole, saj se je dogodek zgodil v dokaj urbanem delu, kjer je v bližini cesta, da je vedno prisoten hrup, neki zvoki, da ljudje niso skoncentrirani na te zadeve, da mislijo na nekaj drugega, zato lahko nekje nekaj poči, pa niti ne registrirajo. Že 30 let se sam ukvarja praktično z vsemi umori, ki so se zgodili v Sloveniji, ko je bilo na vasi sredi naselja v popolni tišini streljano, pa ni nihče nič slišal. Na glavni obravnavi dne 7.12.2016 je izvedenec Sablič v zvezi z vrsto uporabljene pištole po predočenju Poročila o preiskavi z mnenjem NFL z dne 23.12.2014 (list. št. 607- 609) iz katerega na 4. strani pri tabeli 4 piše možna sporna orožja ter na vprašanje ali je v konkretnem primeru tip orožja ugotovljen, pojasnil, da je tip orožja definitivno natančno določen, gre za Walther PP, ki ga je kopirala tovarna FEG. Sam po izkušnjah ve, da če izvedenec napiše eno vrsto orožja, je to orožje kot ga je napisal. Običajno so 3, 4 vrste orožja, če pa napiše samo eno orožje, je toliko teh karakteristik v tulcu in krogli, da gre za to orožje kot ga je napisal. Čeprav iz Poročila o preiskavi z mnenjem NFL izhaja, da gre za možna sporna orožja, sodišče sledi pojasnilom Sabliča, da v primeru, ko je naveden le en tip možnega orožja, to pomeni, da je bilo uporabljeno navedeno orožje. Dejansko je iz Poročila o preiskavi z mnenjem NFL z dne 23.12.2014 navedeno kot možno sporno orožje le ena vrsta orožja in sicer polavtomatska pištola znamke FEG, model AP66. Sablič je izvedenec za balistiko že 30 let, zato mu sodišče v zvezi s tem sledi, poleg tega pa je tudi izvedenec Manthei na glavni obravnavi pojasnil, da se na podlagi najdenega tulca lahko ugotovi tip uporabljenega orožja in da je bila tudi njegova domneva, ko si je sam prvič ogledal predmetni tulec, da gre za tip Walther PPK ali AP66, to pa je videl na podlagi ene majhne, vendar zelo markantne sledi na strani tulca, ta oznaka se imenuje tudi Waltherjeva zastava. Sodišče pa ob tem tudi pripominja, da točen model uporabljenega orožja za presojo obravnavanega kaznivega dejanja niti ni bistven. Nobenega dvoma pa ni, da so tulec in obe krogli nabojev kalibra 7,65 x 17 mm, znamke streliva S&B, ki so bili izstreljeni iz polavtomatskega kratkocevnega orožja, kar jasno izhaja iz mnenja NFL. Sodišče glede na obširne izkušnje Sabliča tudi sledi njegovim pojasnilom na glavni obravnavi v zvezi s streljanjem s polavtomatskim orožjem ter odsunom pištole, ki ga dober strelec (kar je bil tudi obtoženi) pričakuje in obvlada. Prav tako sledi pojasnilom Sabliča glede poka pri pištoli, saj je o tem, da ni nujno, da pok ljudje v bližini zaznajo, smiselno enako izpovedal tudi izvedenec Manthei. Manthei je namreč pojasnil, da po njegovih izkušnjah ljudje, ki niso pripravljeni na to, da slišijo strel, strela ne bodo zaznali. Z oddaljenostjo je zvok strela tišji, v primeru zabave (kot je bila v konkretnem primeru) pa se ljudje niti ne koncentrirajo na stvari, ki se dogajajo zunaj. Manthei je še povedal, da so enkrat izvedli poizkus sredi ceste, kjer so bile stanovanjske hiše (podobno kot izhaja iz fotografije kraja kaznivega dejanja v prilogi Al65), streljali so zjutraj, malo pred šesto uro iz kratkocevnega orožja kalibra Magnum 357, ki je precej glasnejša od tipa pištole 66, in v nobeni izmed hiš niso mogli ugotoviti kakršnekoli reakcije. Sodišče takšnim pojasnilom Sabliča in Mantheia sledi tudi iz razloga lastnega neposrednega zaznavanja pri opravi rekonstrukcije, ko sodišče tudi ni zaznalo trobljenja avtomobilske hupe pred restavracijo Via Bona v kateri je bila tudi tisti večer zabava in glasba, ko na zvok ni bilo pozorno. Sodišče se zaveda, da trobljenja hupe in poka pištole ni mogoče enačiti, vendarle pa je mogoče tudi na podlagi neposrednih zaznav sodišča na rekonstrukciji pritrditi navedbam Sabliča, da ni nujno, da ljudje, če na to niso pozorni, zaznajo zvok, to pa velja tudi za pok pištole. Ni pa mogoče tudi spregledati dejstva, da je šlo za prednovoletni čas, ko so poki petard (tak pok pa naj bi imelo tudi uporabljeno orožje) običajni, pogosti in zato ljudje nanje niso pozorni. Iz izpovedbe priče Čuden pa tudi izhaja, da je bila kritičnega večera v lokalu Via Bona glasna glasba.
125. Iz pisnega mnenja Sabliča nadalje izhaja, da je preiskava sledi z rok strelca (SRS) v svetu priznana sodobna forenzična metoda, ki za analizo sledi uporablja vrstično elektronsko mikroskopijo - SEM, ki omogoča iskanje karakterističnih delcev pri velikih povečavah ter v nadaljevanju analizo vzorca. Z različnimi detektorji rentgenskih X-žarkov je mogoče opraviti kvalitativno analizo in elementno sestavo različnih vrst snovi in sicer tudi v primerih, ko je količina vzorca tako majhna, da je s prostim očesom ne vidimo. Metodo analize imenujemo EDX - energijska disperzijska spektrometrija. S specialnim SEM-EDX inštrumentarijem lahko opravlja le visokoizobražen specialist - forenzik. Tovrstni inštrumentarij in specialiste ima v Sloveniji le NFL, ki je izdelal analize v konkretnem primeru. V netilni kapici vsakega naboja je eksplozivna zmes, ki ob aktiviranju naboja (strelu) detonira. V nekaj milisekundah temperatura preseže vrednost vrelišč kovin, ki se uparijo in pod velikimi pritiski nastanejo karakteristični delci, zataline, velikosti do 30 mikrometrov. Elementna sestava zatalin je odvisna od vrste inicialnega razstreliva v netilkah in lahko v različnih kombinacijah vsebujejo najpogosteje svinec, antimon, barij, titanik, cink, silicij, kalcij in druge (zaslišan na glavni obravnavi našteje tudi element aluminij). Nato so delci izpostavljeni še visokim pritiskom in temperaturam. Del teh delcev z ostalimi smodniškimi plini brizgne v trenutku strela iz orožja (predvsem iz polavtomatskega) in precej delcev pade tudi na roke strelca. Delci brizgnejo iz ustja cevi orožja in se širijo v smeri strela, ob repetiranju orožja takoj po strelu (zaklep v zadnji položaj in izmet tulca) pa precej delcev brizgne tudi iz odprtine za izmet tulca na zaklepu orožja in tudi iz rež med zaklepom in ohišjem pištole. Okoli orožja nastane praktično nek oblak kontaminacijskih delcev, ki ostanejo predvsem na rokah strelca (brizg delcev predvsem na hrbtno stran palca in kazalca, ki sta najbližja odprtinam na orožju) ter delno obrazu, laseh, oblačilih (rokavih strelca). Delci niso vedno najdeni na vseh opisanih in možnih predelih strelca. Vse je odvisno od načina streljanja (enoročno ali dvoročno), višine pištole v trenutku strela in drži pištole. Sledovi (zataline) se jemljejo iz kontaminiranih rok in zavarujejo na dvostransko lepljive diske s katerimi se pritiska po izbrani površini rok toliko časa, da lepljivost popusti. Sledi se vedno poberejo iz obeh rok strelca ločeno na dva diska. Običajno se vzorči po zgornjem delu palca in kazalca (hrbtišču roke), ki sta najbližje in najbolj izpostavljena odprtinam na orožju, pa tudi zato, da strokovnjak lahko izključi kontaminacijo zaradi prijemanja orožja ali drugih kontaminiranih predmetov. Diske nato forenzik preišče in analizira v aparaturi SEM-EDX. V kolikor najde pod več 100 kratnimi povečavami karakteristične zataline in v nadaljevanju najde elementno sestavo, ki tvorijo eksploziv v netilki, potem so takšni delci lahko nastali le po streljanju. Karakteristični delci SRS (v nadaljevanju sodbe sodišče uporablja kratico GSR) so v premeru mikronski delci (1 mikron je tisočinka milimetra) in se velikost delcev giblje od najmanjših, ki jih forenzika lahko detektira - cca 0,5 mikrona do cca nekaj mikronov, tudi 5, 6 in več mikronov. Na glavni obravnavi dne 2.12.2015 je Sablič še pojasnil, da so GSR delci različnih velikosti, lahko gre do 10, 20 celo 30 mikronov, z najnovejšo tehnologijo in detektorji pa lahko ugotavljajo tudi 0,5 mikronske delce, ti so res majhni, pod te pa običajno praksa več ne gre. Sodišče v tem delu v celoti sledi izvedenskemu mnenju. Izvedenec Sablič se namreč z balistiko ukvarja že 30 let (zaslišan na glavni obravnavi je pojasnil, da se je leta 1982 zaposlil v takratnem Centru za kriminalistično tehnične preiskave kot univ. strojni inženir in se začel ukvarjati s forenzičnimi preiskavami), zato sodišče v celoti sledi temu delu njegovega mnenja, ko pojasnjuje kako nastanejo delci streljanja, od česa je odvisna njihova sestava in na kakšen način poteka analiza teh delcev. Smiselno enako pa so nastanek delcev streljanja, njihovo sestavo ter način analize teh delcev opisali tudi izvedenec Manthei, Gebhartova ter priča Ceket.

References: Sodišče 
 sodišče 
 sodišče 
 Sodišče 
 Sodišče 
 Sodišče 
 sodišče 
 Sodišče 
 sodišče 
 Sodišče 
 sodišče